Tuli tali ka meie õuele :) Lapsed kui lumememmed, hoov kindlusi ja memmesid täis ja  avastatud ka ilmataadi imesid. No kas pole võrratu loom (mis loom, jääb igaühe enda fantaasia hooleks :)). Oksad nii põnevalt jäätunud, et ei saanud pildistamata jätta.              Täna oli Kellyl ka tähtis sündmus - mitusada mudilaskooride last esines Tartu raekoja platsil esimese advendiküünla süütamisel, tema nende seas. Päkapikkudest puhkpillarid mängisid ka kaasa. Peale kõnesid, tulede süttimist ja laste laulmist oli koos päkadega võimalus kaasa minna muuseumide ja raamatukogu töötuppa, lisaks etendati raekojas väike näidend. Meie valisime kunstimuuseumi ja graafikatöötoa. Seal tutvustati meile ekstra üles pandud näitust  Viiralti kahest tööst. Põnev oli asja juures see, et mõlemad tööd olid reprodutseeritud erinevates toonides, 10-15 erinevat esitust. Nii lahe, kuidas mingi värvitoon võib teose juures mingi detaili esile tõsta, samas teisel pildil varju jäädes. Ja töötoas sai igaüks ka oma käega järgi proovida, kuidas on teha linoollõiget. Alguses ei saanud vedama, pärast pidama, poja oleks sinna jäänudki oma töid vorpima :D                Esiteks tuli (kas siis skitseeringule või niisama omast peast) uuritsaga uuristada linoolitükile joonis, oluline sealjuures jälgida, et tekst peegelpildis oleks.         Siis tuli see šabloon õhukese värvikihiga katta. See onu, kes lapsi aitas, oli küll natuke tõre, et kõike õigesti ei tehtud, aga sest polnud lugu - saimegi tarkust juurde :))           Seejärel pidime värviga kaetud šablooni kummuli paberile paigutama, katteleht peale ja pressi alt läbi.                Siis tohtis oma töö kenasti sealt lahti harutada...         ...ja siin on meie tänaõhtune looming üheskoos. Alles kodus avastasime, et ühele Õ-le oli jäänud kriips  peale tegemata, aga mis sest.         Tegelikult sai kaarte veelgi tehtud, kuid osad neist paluti muuseumi jätta, et näitusele panna. Šabloonid võis endale jätta. Seega - minge ja kasutage samuti juhust, et käsi valgeks ja näpud värviseks saada, kuulsus tuleb kolinal ning jõulukaardid  tükiks ajaks hooleta! :D    Ja loomulikult ei saa raekoja platsist ükski laps enne tulema, kui pole ära hullanud igatalvisel raekojaplatsi lumehunnikul - minu meelest üks toredamaid ja lihtsamalt teostatavamaid lõbustusi lastele :)